Die grootste steakbroodjie | SARIE
Die grootste steakbroodjie	deur Barbara Joubert
Verhit oond se roosterelement. Halveer 1 ciabatta-brood in die lengte. Rooster brood tot lekker bros. Sny 2 ribsteaks in dik repe. Gooi 30 ml olyfolie en sap van halwe suurlemoen oor. Geur met sout en varsgemaalde swartpeper. Laat marineer vir sowat 15 minute voor jy die vleis braai. Verhit 60 ml olyfolie en braai 200 g klein rosa-tamaties en 1 fyngedrukte knoffelhuisie saam. Geur met sout en peper. Verhit ’n riffelpan en braai steakrepe so gaar soos jy dit wil hê. Plaas vleis saam met 140 g gemengde slaaiblare en gebraaide tamaties bo-op geroosterde brood. Sit voor met gesnyde avokado en Dijon-mosterd ‘Mentor’ reeds gemis | Netwerk24
‘Mentor’ reeds gemis
Deur Alzane Narrain 10 Januarie 2019 06:00
Johan “Zonk” van RooyenFoto: Verskaf
Medelye en huldeblyke stroom in nadat ’n geliefde oudonderwyser van Welkom-Gimnasium sy jare lange stryd teen kanker verloor het.
Johan “Zonk” van Rooyen (68) is Saterdag (05/01) omstreeks 05:00 in die St. Helena-hospitaal in Welkom dood.
Rudolph Cloete (66), oudskoolhoof van Welkom-Gimnasium, sê Van Rooyen was ’n legendariese onderwyser en baie geliefd onder sy leerlinge.
“Hy het altyd ’n goeie verhouding met sy leerlinge gehad,” sê Cloete.
Jannie Makkink (47), ’n onderwyser en oudkollega, sê Van Rooyen het moedig en met waardigheid teen kanker gestry.
Makkink sê die positiewe gesindheid waarmee Van Rooyen elke dag aan­gepak het en bly praat het oor sy planne vir wanneer hy uit die hospitaal kom, sal hom altyd inspireer.
Van Rooyen het in 1976 by Welkom-Gimnasium begin werk en is later as departementshoof van geskiedenis aangestel.
Hy was ’n Vrystaat-atletiek­afrigter en die afrigter van die skool se eerste rugbyspan.
Met sy aftrede in 2011 was hy steeds ’n departementshoof en hy was jare lank ’n senior sub-eksaminator in die Vrystaat.
Boodskappe van bemoediging en simpatie het op die Facebook-blad Welkom-Gimnasium Skool ingestroom.
Juanita Wernich skryf: “Mnr. Zonk van Rooyen het so ’n groot impak op soveel van ons se lewe gehad, die heel beste onderwyser en mentor wat enigiemand ooit kon hê.
“Dankie vir al jou positiewe insette in my lewe. Rus sag mnr. Zonk, die wêreld is leër sonder jou.”
Georgi Mertz sê dit is ’n baie swaar dag.
Sy (Van Rooyen se) hart was altyd oop vir al die kinders, veral die afvlerk-voëltjies.
Louise Visagie Dressler skryf: “Dit is beslis een van die onderwysers wat nooit ooit vergeet sal word nie. Rus sag saam met jou jare lange geliefde cocker spaniel. Julle gaan nou die ewigheid instap.”
Van Rooyen word deur sy broer, Merwe van Rooyen, oorleef.
Hy word vandag (10/08) om 15:00 vanuit die Lighuis-bediening in Welkom begrawe.